Ulla Tørnæs (V), 2004-11-19:
Jeg vil gerne sige tak til Folketingets partier for behandling af lovforslaget her, og jeg vil selvfølgelig gerne rette en speciel tak til forligspartierne, som bakker op om folkeskoleloven.
Det er jo en sag, som vi har drøftet igennem lang tid i forligskredsen, og vi har faktisk haft meget, meget grundige drøftelser af, hvordan vi kunne lave en udvidet adgang til frit valg af skole for forældrene.
Det er jo ikke overraskende for mig, og jeg tror i og for sig heller ikke, det er det for forligspartierne, at vi her i Folketinget ikke er hundrede procent enige om en sådan model.
Jeg skal derfor ikke forlænge debatten ved at gentage de synspunkter, som har været fremført på glimrende vis af forligspartiernes ordførere, men der er dog et par enkelte ting, der er blevet sagt her undervejs i debatten, som jeg gerne vil forholde mig til.
Først vil jeg nævne SF's ordfører, fru Anne Baastrup, der bebrejder mig og forligspartierne, at vi ifølge fru Anne Baastrup ikke har taget stilling til, ikke har forholdt os til det, som fru Anne Baastrup kalder det negative valg.
Jeg er måske ikke helt sikker på, at jeg har forstået, hvad fru Anne Baastrup hentyder til, når hun omtaler det negative valg, men jeg måtte forstå på den måde, det blev fremført her fra talerstolen, at det negative valg altså drejer sig om den situation, hvor de resterende danske forældre, som har deres børn på en skole, hvor der er en stor koncentration af tosprogede, nu vil fravælge den pågældende skole, fordi de får muligheden for det.
Der vil jeg bare minde fru Anne Baastrup om, at det altså klart og tydeligt fremgår af lovforslaget, at vi følger virkningen af loven ikke mindst med henblik på at se lovens samspil med kommunernes integrationsinitiativer, altså hvordan denne her lov harmonerer med de mange forskellige initiativer, som kommunerne tager rundtomkring, for at give folkeskolen bedre mulighed for netop at tackle den situation, som mange skoler desværre er i, at der er en stor koncentration af tosprogede.
Jeg synes, det ligger som undertoner i fru Anne Baastrups bemærkninger, at man altså ikke ønsker det valg til de forældre, som måske af økonomiske årsager i dag er tvunget til at have deres børn i distriktsskolen, hvor der er en høj koncentration af tosprogede, fordi de altså ikke har økonomiske muligheder for at sende deres børn i en privat skole eller en fri grundskole.
Den attitude bryder jeg mig ikke om.
Det får mig så til at vende tilbage til noget af det, som hr. Thomas Adelskov her til sidst i debatten spurgte fru Bodil Kornbek om, fordi også andre ordførere, herunder fru Margrethe Vestager, synes jeg gjorde sig til talsmand for et synspunkt i retning af, at hvis man ønsker at fravælge distriktsskolen, så må det alene bero på ideologiske eller pædagogiske grunde, og så forudsætter det i øvrigt, at man er ressourcestærk, i den forstand at man også har økonomisk mulighed for at fravælge folkeskolen, fordi ens eneste alternativ altså kun må være ifølge fru Margrethe Vestager og nu også fru Bodil Kornbek, at man fravælger folkeskolen for at tilvælge en fri grundskole.
Igen et synspunkt, jeg ikke deler.
Jeg mener også, man bør havde mulighed for, hvis man ikke er tilfreds med den folkeskole, som ens barn går på, da at vælge en anden folkeskole, hvis man altså fortsat ønsker, at ens barn skal gå i folkeskolen, og det er der jo heldigvis rigtig mange forældre som ønsker.
Så vil jeg trods alt gerne kvittere over for fru Pernille Rosenkrantz-Theil for en vis åbenhed over for lovforslaget.
Det syntes jeg var rart at høre.
Fru Pernille Rosenkrantz-Theil sætter imidlertid spørgsmålstegn ved, om forslaget her betyder, at kommunerne ikke kan fortsætte med f.eks. magnetskoler, som nogle kommuner har valgt at satse på.
Det her går ikke på kryds og tværs og forhindrer ikke de initiativer, som mange kommuner har taget, for at sikre, at folkeskolen kan bidrage til den store integrationsopgave, som vi står over for.
Så der er altså ikke nogen sammenhæng i øvrigt.
Fru Bodil Kornbek gav udtryk for et forældresyn, som jeg bestemt ikke deler.
Jeg synes, at fru Bodil Kornbek udviste en for mig meget overraskende mistillid til forældrene, fordi fru Bodil Kornbek nærmest fremførte det, som om forældrene ville anskue det her meget, meget egoistisk og slet ikke tage hensyn til børnenes tarv i valget af skole, specielt i en situation, hvor man som familie vælger, at børnene ikke skal gå i den lokale distriktsskole, for dermed at træffe et valg om en anden skole.
Der må jeg tilstå, at det altså er et forældresyn, som jeg bestemt ikke deler, og det var noget overraskende for mig at høre, at det forældresyn lige præcis skulle fremføres af Kristendemokraternes ordfører, da jeg er af den klare opfattelse, at Kristendemokraterne nøjagtig som jeg faktisk er af den opfattelse, at det er forældrenes ansvar at tage vare på børnene, og jeg har faktisk også tillid til, at forældrene kan leve op til det ansvar.
Derfor var det noget overraskende for mig.
Jeg vil selvfølgelig undervejs under udvalgsbehandlingen svare på de spørgsmål, der måtte være.